Συντεταγμένες: 49°30′N 17°0′E﻿ / ﻿49.500°N 17.000°E﻿ / 49.500; 17.000

Η **Μοραβία** (τσεχ. σλοβακ. *Morava*, γερμ. *Mähren*, ουγγρ. *Morvaország*, πολων. *Morawy*) είναι ιστορική περιοχή στο ανατολικό τμήμα της Τσεχίας. Η περιοχή πήρε το όνομά της από τον ποταμό Μοράβα.

Γεωγραφία
---------

Η Μοραβία καταλαμβάνει το ανατολικό τμήμα της Τσεχίας και περιλαμβάνει τους νομούς Μοραβίας-Σιλεσίας, Ζλιν, Όλομοουτς, Πάρντουμπιτσε, Βίσοτσινα και Νότιας Βοημίας. Συνορεύει βόρεια με την Πολωνία και το τσεχικό τμήμα της Σιλεσίας, ανατολικά με τη Σλοβακία, νότια με την Αυστρία και δυτικά με την ιστορική περιοχή της Βοημίας. Μέχρι το 1641, πρωτεύουσα της Μοραβίας ήταν το Όλομοουτς, αλλά μετά την κατάληψή της από τους Σουηδούς, πρωτεύουσα έγινε το Μπρνο.

Οικονομία
---------

Στα νότια, οι περιοχές στη λεκάνη της Βιέννης είναι σημαντικές για την εξόρυξη πετρελαίου και λιγνίτη. Στην περιοχή γύρω από την Οστράβα μέχρι το 1995 υπήρχε έντονη δραστηριότητα ανθρακωρυχείων. Σημαντικά βιομηχανικά αγαθά είναι ο σίδηρος, χημικά, δέρμα, και οικοδομικά υλικά, ενώ τα κύρια οικονομικά κέντρα είναι το Μπρνο, το Όλομοουτς και η Οστράβα.

Η Μοραβία είναι επίσης γνωστή για την αμπελουργία της: περιλαμβάνει το 94% των αμπελώνων της Τσεχίας κι είναι το κέντρο παραγωγής κρασιού στη χώρα.

Ιστορία
-------

Γύρω στο 60 π.Χ. οι Βόιοι, κέλτικο φύλο, αποσύρθηκαν από την περιοχή της Μοραβίας, όπου έφτασαν γερμανικά φύλα κι αργότερα, τον 6ο αιώνα, σλαβικοί πληθυσμοί. Το 833, δημιουργήθηκε η Μεγάλη Μοραβία, με την κατάκτηση των εδαφών της σημερινής Σλοβακίας και βόρειας Ουγγαρίας και τη δεκαετία του 890 επεκτάθηκε, περιλαμβάνοντας πλέον τα εδάφη της σημερινής Τσεχίας και Σλοβακίας, της δυτικής Ουγγαρίας, της Λουσατίας στη σημερινή Γερμανία, της Σιλεσίας και της λεκάνης του Βίστουλα στη σημερινή Πολωνία. Με το θάνατο του βασιλιά Σβάτοπλουκ το 895, οι πρίγκιπες της Βοημίας έγιναν βασάλοι του άρχοντα των ανατολικών Φράγκων και το κράτος της Μοραβίας διαλύθηκε με την επιδρομή των Μαγυάρων το 906-907. 

Οι Μαγυάροι ηττήθηκαν από τον Αυτοκράτορα Όθωνα Α΄ το 955 κι η Μοραβία πέρασε υπό την εξουσία του Βολεσλάβου Α΄ της Βοημίας, της δυναστείας των Πρεμυσλίδων. Ο Βολέσλαος Α΄ της Πολωνίας προσάρτησε τη Μοραβία το 999, αλλά επανακτήθηκε από τον Βρετισλάβο Α΄ της Βοημίας, ο οποίος εξουσίαζε και τη Βοημία μετά το 1035. 

Η Μοραβία έφτασε στο μεγαλύτερο καθεστώς αυτονομίας της το 1182, όταν ο αυτοκράτορας Φρειδερίκος Α΄ την κατέστησε ηγεμονία, ανεξάρτητη από τη Βοημία και υποκείμενη κατευθείαν στον αυτοκράτορα. Ωστόσο, το 1197 ο Βλαδισλάβος Γ΄ της Βοημίας έλυσε το πρόβλημα διαδοχής με τον αδερφό του, Ότακαρ Α΄ και αποδέχθηκε την ηγεμονία της Μοραβίας υποτελή στη Βοημία.

Από τότε και στο εξής, Μοραβία και Βοημία έχουν κοινή ιστορία. Από το 1310, οι δυο περιοχές βρίσκονταν υπό τη δυναστεία των Λουξεμβούργων μέχρι που πέρασαν στην εξουσία του Άλφρεντ Β΄ των Αψβούργων το 1437. Κατά τη διάρκεια των Πολέμων των Χουσιτών, οι Αψβούργοι έχασαν τον έλεγχο των δυο περιοχών και προσωρινά διαιρέθηκαν, καθώς το 1469 η Μοραβία πέρασε στα χέρια του βασιλιά Κόρβινους της Ουγγαρίας, μέχρι το 1490, οπότε κι επανενώθηκαν και παρέμειναν υπό τους Αψβούργους μέχρι το τέλος του Α΄ Παγκοσμίου Πολέμου.

Μετά τη διάσπαση της Αυστροουγγαρίας το 1918, η Μοραβία έγινε τμήμα της Τσεχοσλοβακίας και του προτεκτοράτου Βοημίας και Μοραβίας κατά τη γερμανική κατοχή στο Β΄ Παγκόσμιο Πόλεμο. Το 1945, εκδιώχθηκε η γερμανική μειονότητα από τη Μοραβία, ενώ η περιοχή έγινε τμήμα της Τσεχίας μετά τη διάλυση της Τσεχοσλοβακίας το 1993.

Επικράτεια
----------

Ιστορικά τσεχικά εδάφη σε σύγκριση με τις σημερινές διοικητικές περιφέρειες.
Η Μοραβία περιβάλλεται σήμερα από τη Βοημία στα δυτικά (μήκος συνόρων 420 χλμ.), την Αυστρία στα νότια (την αυστριακή επαρχία της Κάτω Αυστρίας, μήκος συνόρων 201,24 χλμ.), τη Σλοβακία στα ανατολικά (στα νοτιοανατολικά η περιοχή Τρνάβα, στα ανατολικά η περιοχή Τρέντσιν, στα βορειοανατολικά η περιοχή της Ζίλινα), η Τσεχική Σιλεσία στα βόρεια και βορειοδυτικά και η Πολωνία στα βορειοδυτικά, πιο συγκεκριμένα η Κλάντσκο, πρώην τμήμα της Βοημίας, σήμερα τμήμα της Βοηβοδεστίας της Κάτω Σιλεσίας (μήκος συνόρων 20 χλμ.).

Οι πρώην θύλακες της Μοραβίας στη Σιλεσία συνορεύουν με το πολωνικό βοϊβοδεσμό Όπολε, ο οποίος βρίσκεται σχεδόν εξ ολοκλήρου στο πολωνικό τμήμα της Σιλεσίας.

Η Μοραβία είχε σταθερά σύνορα για αιώνες, τα οποία άλλαζαν σποραδικά. Μετά τη δημιουργία της Τσεχοσλοβακία το 1920, οι περιοχές του Βαλτίτσε και του τριγώνου Dyje, που μέχρι τότε αποτελούσαν το τσεχικό τμήμα της Κάτω Αυστρία, προσαρτήθηκαν στη Μοραβία βάσει της Συνθήκη Αγίου Γερμανού.

Σημαία της Μοραβίας
Το έδαφος της Μοραβίας στην έκταση του 1928 είναι σήμερα (από το 2000) χωρισμένο μεταξύ των περιφερειών της Νότια Μοραβία (ολόκληρη η περιφέρεια εκτός από το τσεχικό χωριό Jobova Lhota και το προαναφερθέν έδαφος της Κάτω Αυστρία στα νοτιοανατολικά σύνορα), Περιφέρεια Μοραβίας-Σιλεσίας (Osoblažsko, η περιοχή γύρω από το Rýmařov, Nový Jičín και Frenštát pod Radhoštěm , μέρος της Οστράβα και Μίστεκ), Περιφέρεια Όλομουτς (εξαιρουμένης σχεδόν ολόκληρης της περιφέρειας Περιοχή Jeseník), Περιφέρεια Βίσοτσινα (εξαιρουμένου του βόρειου και δυτικού τμήματος της περιοχής), Περιφέρεια Ζλιν (ολόκληρη η περιφέρεια), Νότια Βοημία (γύρω από το Dačice και το Σλαβονίτσε) και Περιφέρεια Παρντούμπιτσε (συμπεριλαμβανομένης της περιοχής γύρω από το Σβιτάβι και το Moravská Třebová, μέρος των πρόποδων των Králický Sněžník). - γύρω από την Červená Voda, μικρότερο τμήμα του Lanškrounsko).

Το ιστορικό έδαφος της Μοραβίας περιλαμβάνει επίσης την τοποθεσία U Sabotů, η οποία, μαζί με άλλα ακατοίκητα εδάφη, χωρίστηκε από την υπόλοιπη Μοραβία από τα τσεχοσλοβακικά σύνορα. Από τις 25 Ιουλίου 1997, η τοποθεσία αυτή ανήκει στη Σλοβακία και, από τον Σεπτέμβριο του 1998, είναι γνωστή ως Šance ως τοπικό τμήμα του δήμου Vrbovce.

Η Μοραβική Πύλη είναι η λεκάνη απορροής που χωρίζει τις λεκάνες των ποταμών Όντερ και Μοράβα.

Πολυπληθέστερες πόλεις
----------------------

Τοποθεσία της Μοραβίας στην Ευρωπαϊκή Ένωση
1. Μπρνο - 380 681
2. Οστράβα - 289.128 (βρίσκεται και στις δύο πλευρές των ιστορικών συνόρων μεταξύ Μοραβίας και Σιλεσίας, συμπεριλαμβανομένων 177.506 στη Μοραβία, τη Μοραβική Οστράβα και άλλα μέρη, περίπου το 61,4% του πληθυσμού της Οστράβα)
3. Όλομοουτς - 100 523
4. Ζλιν - 74 997
5. Γίχλαβα - 50 845 (αρχικά βρισκόταν μόνο στη Μοραβία, σήμερα βρίσκεται και στις δύο πλευρές των ιστορικών επαρχιακών συνόρων Τσεχίας-Μοραβίας)
6. Προστεγιόβ - 43 680
7. Πρζερόφ - 43 186
8. Τρεμπίκ - 35 691
9. Ζνόιμο - 33 780
10. Kroměříž - 28 360

Παραπομπές
----------

1. ↑  Svoboda, Zbyšek; Fojtík, Pavel; Exner, Petr; Martykán, Jaroslav (2013). «Odborné vexilologické stanovisko k moravské vlajce». *Vexilologie. Zpravodaj České vexilologické společnosti, o.s. č. 169*. Brno: Česká vexilologická společnost, pp. 3319, 3320. Αρχειοθετήθηκε από το πρωτότυπο στις 2019-09-24. .
2. ↑  Pícha, František (2013). «Znaky a prapory v kronice Ottokara Štýrského». *Vexilologie. Zpravodaj České vexilologické společnosti, o.s. č. 169*. Brno: Česká vexilologická společnost, pp. 3320-3324. Αρχειοθετήθηκε από το πρωτότυπο στις 2019-09-24. .

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μοραβία** |

* Τουριστικό υλικό για την Τσεχία αλλά και λοιπές χρήσιμες πληροφορίες στην Ελληνική γλώσσα από την Πρεσβεία της Τσεχικής Δημοκρατίας στην Ελλάδα

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 131280017
* LCCN: n81033397
* GND: 4074432-2
* NKC: ge130070

 |

 |